เมืองไทยประกันภัยอ่วมไฟไหม้โรงงานศรีไทยฯ
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
20 ส.ค. 2554

โพสต์ทูเดย์ — เพลิงไหม้โกดังศรีไทยซุปเปอร์แวร์ ทำประกันถึง 3,237.54 ล้านบาท 
นางจันทรา บูรณฤกษ์ เลขาธิการคณะกรรมการกำกับและส่งเสริมการประกอบธุรกิจประกันภัย (คปภ.) เปิดเผยว่า เมื่อวันที่ 15 มิ.ย.นี้ ได้เกิดเหตุเพลิงไหม้โกดังโรงงานเม็ดพลาสติกของ บริษัทศรีไทย ซุปเปอร์แวร์ ภายในนิคมอมตะนคร จ.ชลบุรี โดยเหตุเพลิงไหม้เกิดขึ้นบริเวณคลังสินค้าและพื้นที่การผลิตบางส่วน ซึ่งทำให้เกิดความเสียหายต่อสินค้าสำเร็จรูป วัตถุดิบ เครื่องจักร ตลอดจนอาคารโรงงาน
สำนักงาน คปภ. ได้ประสานกับสำนักงาน คปภ. ภาค 5 (จังหวัดชลบุรี) ทราบว่า โรงงานดังกล่าวได้ทำประกันความเสี่ยงทุกชนิดไว้กับบริษัท เมืองไทยประกันภัย โดยมีทุนเอาประกันภัยทั้งสิ้น จำนวน 3,237.54 ล้านบาท 
ทั้งนี้ แบ่งเป็นการประกันภัยสิ่งปลูกสร้าง จำนวน 623.94 ล้านบาท การประกันภัยสต๊อกสินค้า จำนวน 251 ล้านบาท และการประกันภัยเครื่องจักร จำนวน 2,362.6 ล้านบาท ซึ่งขณะนี้ได้มีผู้สำรวจภัยจากบริษัทประกันภัยเข้าไปตรวจสอบแล้ว โดยอยู่ระหว่างการประเมินมูลค่าความเสียหาย ซึ่งคาดว่าความเสียหายที่เกิดขึ้นมีมากถึง 70%
เลขาธิการ คปภ. กล่าวเพิ่มเติมว่า อย่างไรก็ตามเหตุการณ์ดังกล่าว ไม่มีผู้บาดเจ็บและผู้เสียชีวิต สำนักงาน คปภ. จะได้เร่งติดตามการจ่ายค่าสินไหมทดแทนให้เป็นไปอย่างเหมาะสมและเป็นธรรมต่อไป ทั้งนี้ หากมีข้อสงสัยหรือต้องการสอบถามข้อมูลเพิ่มเติมติดต่อได้ที่สายด่วนประกันภัย 1186
นางนวลพรรณ ล่ำซำ กรรมการผู้จัดการ บริษัท เมืองไทยประกันภัย กล่าวว่า บริษัทคงสรุปความเสียหายที่เกิดขึ้นได้ในวันที่ 16 มิ.ย. ถึงจะพิจารณาเรื่องการจ่ายค่าสินไหมได้ ซึ่งบริษัทได้รับทำประกันภัยไว้เองในสัดส่วน 1.15% หรือประมาณ 37 ล้านบาท จากทุนประกันภัยทั้งหมด 3,237 ล้านบาทเท่านั้น ส่วนที่เหลือได้ส่งงานประกันภัยต่อให้กับบริษัทในประเทศและต่างประเทศ ดังนั้นยืนยันว่าความเสียหายที่เกิดขึ้นจะไม่ส่งผลกระทบต่อฐานะการเงินของบริษัทแต่อย่างใด และบริษัทยังมีเงินกองทุนสูงกว่าที่กฎหมายกำหนดถึง 10 เท่า